b'\n_START_ARTICLE_\nHamad ibn Isa al-Khalifah av Bahrain\n_START_SECTION_\nBakgrunn\n_START_PARAGRAPH_\nHan er s\xc3\xb8nn av den tidligere emiren Isa ibn Salman al-Khalifa. Han tok sin ungdomsskoleutdannelse ved en privatskole i Cambridge i England, og gikk senere ved milit\xc3\xa6rskoler i Storbritannia (blant annet Sandhurst) og USA (som Fort Leavenworth i Kansas)._NEWLINE_Al Khalifah er sv\xc3\xa6rt interessert i \xc3\xa5 bevare kulturarv, og dyrker sine hobbyer falkejakt, golf, fisking, tennis og fotball. Hans store interesse for arabiske hester gjorde at han opprettet Amiri-stallene i juni 1977, som ble registrert i World Arabian Horse Organisation (WAHO) i september 1978._NEWLINE_I oktober 1977 begynte Hamad \xc3\xa5 l\xc3\xa6re seg \xc3\xa5 fly helikopter, og bestod oppl\xc3\xa6ringen i januar 1978. Han arbeide s\xc3\xa5 for opprettelsen av Bahrain Amiri Air Force, som ble virkeliggjort i 1987 da luftforsvarsdelen av det nasjonale forsvar ble utskilt som flyv\xc3\xa5pen.\n_START_SECTION_\nRegent, konge\n_START_PARAGRAPH_\nEtter \xc3\xa5 ha etterfulgt sin far som Bahrains monark i mars 1999 igangsatte Al-Khalifah flere politiske reformer. Alle politiske fanger ble satt fri, kvinner fikk stemmerett, og det ble avholdt parlamentsvalg. Det ble dessuten foretatt en grunnlovsendring. Reformene ble beskrevet av Amnesty International som \xc2\xaben historiske periode for menneskerettighetene.\xc2\xbb _NEWLINE_Bahrain var tidligere ansett som et emirat, og ble offisielt kalt en \xc2\xabstat\xc2\xbb, men ble erkl\xc3\xa6rt et konged\xc3\xb8mme i 2002.'